እንደዓይን ባንክ ሰዎች ኩላሊታቸውን በፍቃደኝነት እንዲለግሱ የሚያስችል ተግባር እየተከናወነ መሆኑን የኩላሊት ሕመምተኞች እጥበት በጎ አድራጎት ድርጅት አስታወቀ፡፡
በገንዘብ እጥረት ለሕልፈት የሚዳረጉ የኩላሊት ሕመምተኞች ቁጥር ከፍተኛ በመሆኑ ሕዝቡ ድጋፍ ሊያደርግ እንደሚገባ ሕሙማን ጠይቀዋል፡፡ የኩላሊት ሕመምተኞችን ለመርዳት የተቋቋሙ ድርጅቶች ደግሞ ሕሙማንን በቋሚነት ለመደገፍና ነጻ የሕክምና አገልግሎት እንዲያገኙ ለማድረግ ፕሮጀክት ነድፈው እየሠሩ መሆኑን አስታውቀዋል፡፡የባሕር ዳር ከተማ አስተዳደር ነዋሪው አቶ ሰሎሞን አዕምሮ ከ2011 ዓ.ም ጀምሮ ለኩላሊት ሕመም ተጋልጠው በከፍተኛ ወጪ የኩላሊት እጥበት ሕክምና የጀመሩት በአዲስ አበባ ነው፡፡ የሚተዳደሩት በመንግሥት ሥራ ተቀጥረው በሚያገኙት ደመወዝ ነው፡፡ በዚህ ደመወዝ ደግሞ ቤተሰብ ከማስተዳደር ኃላፊነት ጋር በወር ከ15 እስከ 18 ሺህ ብር ለኩላሊት እጥበት ይጠየቃሉ፡፡ የኩላሊት ሕክምና ከፍተኛ ወጪ የሚጠይቅ በመሆኑ ለከፍተኛ ማኅበራዊ ቀውስ እንዳጋለጣቸውም ተናግረዋል፡፡በገንዘብ አጦት ሕክምናቸው እንዳይቋረጥም ጓደኛና ዘመዶቻቸው ድጋፍ እያደረጉላቸው እየታከሙ ነው፡፡ ምንም እንኳን የኩላሊት እጥበት ከተቋረጠ ሕመሙ እንደሚብስባቸው ቢያውቁም የገንዘብ እጥረቱ ባስ ባለባቸው ጊዜ በሳምንት ሦስት ጊዜ መታጠብ ሲገባቸው አንድ ጊዜ ብቻ እጥበት ያደረጉበት ወቅት እንደነበርም አስታውሰዋል፡፡ በቅርቡ ግን የኩላሊት እጥበቱ ጊዜ ማራዘሚያ ሆኖ የሕመም ደረጃቸው የግድ የኩላሊት ንቅለ ተከላ በሚያስፈልግበት ደረጃ ላይ ደርሷል፡፡ ኩላሊት ከማፈላለግ ጀምሮ ንቅለ ተከላ እስከማድረግ ከባድ ፈተና ቢሆንባቸውም የመንግሥትን እና የሕዝብን ድጋፍ በመተማመን እንቅስቃሴ እያደረጉ ነው፡፡በአማራ ክልልም ሆነ በኢትዮጵያ በኩላሊት ሕመም ምክንያት ማኅበራዊ ሕይወታቸው እና ጤናቸው አሳሳቢ ደረጃ ላይ የደረሱ ሰዎች ቁጥር ቀላል እንደማይባል አቶ ሰሎሞን ተናግረዋል፡፡ በመሆኑም ማንኛውም የኅብረተሰብ ክፍል ለኩላሊት ሕመምተኞች ድጋፍ በማድረግ አለኝታነቱን እንዲወጣም ጠይቀዋል፡፡ ከፍተኛ የገንዘብ ድጋፍ እንደሚያስፈልግ የተናገሩት አቶ ሰሎሞን ‹‹መርዳት የሚችል በሕጋዊ መንገድ ይርዳኝ እንጂ እኔ በመኪና እየዞሩ መለመን አይመቸኝም›› በማለት በሕመምተኞች ሰበብ በሕገ ወጥ መንገድ ዕርዳታ እንዳይሰበሰብ የኩላሊት ሕሙማንን ለመርዳት በሕጋዊ መንገድ በተቋቋሙ አካላት በኩል ብቻ ድጋፍ እንዲደረግላቸውም አስገንዝበዋል፡፡አንድ የኩላሊት ሕመምተኛ ለአንድ ጊዜ እጥበት በአማካይ 1ሺህ 500 ብር ያወጣል፤ የኩላሊት ታማሚው በሳምንት ሦስት ጊዜ መታጠብ ስላለበት በወር በአማካይ 18 ሺህ ብር እንዲያወጣ ይገደዳል፡፡የኢትዮጵያ ኩላሊት ሕመምተኞች እጥበት በጎ አድራጎት ድርጅት ዋና ሥራ አስፈጻሚ ሰሎሞን አሰፋ እንዳሉት በሀገሪቱ 12 ሚሊዮን የሚገመት ሕዝብ ከኩላሊት በሽታ ጋር ይኖራል፡፡ ወደ 40 ሺህ የሚገመቱት ደግሞ የኩላሊት እጥበት ያስፈልጋቸዋል ተብሎ ይገመታል፡፡ እንደ ዋና ሥራ አስፈጻሚው በኩላሊት ሕመም ከተጠቁት መካከል በገንዘብ እጥረት ሕክምና ሳያገኙ ለሕልፈት የሚጋለጡ ሰዎች ቁጥር ቀላል አይደለም፡፡ በአንጻሩ በፍጥነት ሕክምና አግኝተው ወደ ሙሉ ጤናቸው የተመለሱ ሰዎች መኖራቸውንም መረጃዎች ያመላክታሉ፡፡